PSL เตรียมออกหุ้นกู้ขายนักลงทุนในประเทศ แต่งตั้ง KTB เป็นผู้จัดการขาย
PSL เตรียมออกหุ้นกู้ขายนักลงทุนในปท. เพื่อเป็นเงินทุนสำหรับการลงทุนตามแผนธุรกิจ โดยแต่งตั้ง KTB เป็นผู้จัดการขาย
23 พ.ย. 2558

นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง จำกัด (มหาชน) หรือ PSL เปิดเผยว่า บริษัทอยู่ระหว่างการยื่นขออนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (กลต). เพื่อออกและเสนอขายหุ้นกู้ให้กับนักลงทุนทั่วไปในประเทศตามมติการประชุมวิสามัญผู้ถือหุ้นครั้งที่ 2/2558 เพื่อเป็นเงินทุนสำหรับการลงทุนตามแผนธุรกิจ และได้แต่งตั้งธนาคารกรุงไทย เป็นผู้จัดการการจัดจำหน่ายหุ้นกู้ในครั้งนี้
โดยบริษัทได้รับการจัดอันดับความน่าเชื่อถือจาก บริษัท ทริสเรทติ้งที่ระดับ BBB แนวโน้มเครดิตมีเสถียรภาพ เมื่อวันที่ 13 พฤศจิกายน 2558 ที่ผ่านมา ซึ่งสะท้อนถึงผลการดำเนินธุรกิจที่ยาวนานและสถานะที่แข็งแกร่งของบริษัท จากการเป็นผู้นำธุรกิจเรือขนส่งสินค้าแห้งเทกองในประเทศและภูมิภาคอาเซียน รวมทั้งมีการบริหารแบบมืออาชีพ โดยคณะผู้บริหารและบุคลากรที่มีความเชี่ยวชาญ
 